
1. IEPIRKUMA PRIEKŠMETS  
Esošās situācijas analīze un scenāriju izstrāde Rīgas valstspilsētas sabiedriskā transporta (turpmāk - ST) maršrutu tīkla reformas rīcības plānam.

2.   PAKALPOJUMA PAMATOJUMS UN MĒRĶIS
Konceptuāla ST maršrutu tīkla izvērtēšana un pārskatīšana atbilstoši aktuālajiem iedzīvotāju pārvietošanās paradumiem nav veikta kopš Latvijas neatkarības atgūšanas. Šajā laika periodā Rīgā notikusi deindustrializācija un iedzīvotāju skaita samazināšanās, jaunu dzīvojamo kvartālu un darījumu centru izveide, pieaugusi automobilizācija. Ņemot vērā iepriekš minēto, pastāv risks esošo ST nodrošinājumu resursu neefektīvai izmantošanai, tāpēc ST maršrutu tīklu nepieciešams pielāgot atbilstoši pašreizējajai situācijai, vajadzībām un attīstības tendencēm, kas, savukārt, palīdzēs sasniegt vienu no projekta ieceres mērķiem - efektivizēt esošos ST nodrošinājuma resursus. 
Covid-19 pandēmijas rezultātā ir ievērojami samazinājies pārvadāto pasažieru skaits, kas ierobežo pašvaldības iespējas atjaunot pirms pandēmijas bijušo kustības intensitāti. Zemās rentabilitātes dēļ pilsētā slēgta nakts autobusu, minibusu un ekspresbusu satiksme. Līdz ar to, projekta ieceres viens no galvenajiem mērķiem ir ST lietotāju īpatsvara palielinājums uz privātā autotransporta lietotāju rēķina, tādējādi uzlabojot gaisa kvalitāti Rīgas pilsētā. Pieaugošās automobilizācijas apstākļos apkārtējās vides kvalitāte pazeminās, tāpēc ST kvalitātei ir izšķiroša loma privāto automašīnu skaita samazināšanā. Rīgas Attīstības programmā 2022-2027. gadam definēta nepieciešamība panākt lielāku ST lietotāju īpatsvaru - līdz pat 47% modalitātes sadalījumā - un uzdevums padarīt ST par Rīgas mobilitātes mugurkaulu. Pašvaldības mērķtiecīgas investīcijas ST attīstībā padarīs to par konkurētspējīgu alternatīvu pārvietošanās veidu visām iedzīvotāju sociālajām grupām, vienlaicīgi uzlabojot gaisa kvalitāti Rīgā. 
Projekta iecerei kā viens no mērķiem definēts arī Rīgas ST integrācijas veicināšana ar starppilsētu pārvadājumu tīklu, tai skaitā, dzelzceļa pasažieru pārvadājumu. Šis jautājums ir jo īpaši aktuāls, ņemot vērā to, ka tuvāko 10 gadu laikā plānota vērienīga valsts organizēto piepilsētas dzelzceļa pārvadājumu modernizācija un paplašināšana, taču pilnvērtīgai dzelzceļa integrēšanai Rīgā ir nepieciešams konkretizēt pilsētas ST lomu šajā sistēmā un pārplānot ST pakalpojumus un infrastruktūru atbilstoši jaunajām dzelzceļa pieturām un jaunajam dzelzceļa pasažieru pārvadājumu konceptam.  
Pēdējos gados strauji augusi koplietošanas mikromobilitātes transportlīdzekļu masveida izmantošana, tāpēc kā viens no ieceres mērķiem noteikts veicināt ST un koplietošanas transporta sistēmas multimodālu integrāciju, kur šīs sistēmas viena otru papildinātu. 
Rīgas Attīstības programmā 2022-2027. gadam ir apzināti vairāki izaicinājumi saistībā ar Rīgas ST tīklu, piemēram, ierobežota ST pieturvietu sasniedzamība, nepilnīga apkaimju savstarpējā sasaiste ar ST, neiebraucot pilsētas centrā, un nepietiekama ST prioritāte, kas padara pārvietošanos ilgāku un ievērojami samazina ST vidējo braukšanas ātrumu.
Ņemot vērā iepriekš minēto, ir nepieciešams veikt “Esošās situācijas analīzi un scenāriju izstrādi Rīgas valstspilsētas ST maršrutu tīkla reformas rīcības plānam” (turpmāk – Pētījums), kas kalpos par pamatu rīcības plāna izstrādei un ieviešanai. 

Pakalpojuma mērķis ir veikt priekšizpēti par esošo Rīgas valstspilsētas ST maršrutu tīklu, kā arī par labo praksi ST maršrutu tīkla veidošanas principiem citviet pasaulē. Izstrādāt vispārīgus scenārijus Rīgas ST (autobusu, trolejbusu un tramvaju) maršrutu tīkla reformai, kā arī veikt to savstarpējo salīdzinājumu, kas kalpos par pamatu detalizēta scenārija izstrādei Rīgas valstspilsētas ST maršrutu tīkla reformas ieviešanas rīcības plāna ietvaros.




3. TEHNISKAJĀ SPECIFIKĀCIJĀ IZMANTOTIE SAĪSINĀJUMI UN DEFINĪCIJAS

Mobilitātes punkts - dažādu līmeņu transporta mezgli ar pamatuzdevumu ikvienam tās lietotājam nodrošināt ērtus dažādu transporta veida savienojumus vienkopus, piedāvājot alternatīvus pārvietošanās veidus (t.sk. koplietošanas un mikromobilitātes transportlīdzekļus) un mazinot nepieciešamību izmantot privāto autotransportu. Mobilitātes punkti iedalāmi četros līmeņos:
1. Starptautisks multimodālais satiksmes mezgls;
2. Reģionālās satiksmes mobilitātes punkts;
3. Pilsētas mobilitātes punkts;
4. Mikromobilitātes punkts.
Detalizētāku informāciju par katrā mobilitātes punkta līmenī ietilpstošajiem pakalpojumiem skatīt 1.pielikumā norādītajos pētījumos.
Stāvparks - publiski pieejamas stāvvietas ārpus pilsētas vai tās centra, kur autovadītājs un tā pasažieri var ērti novietot savu auto un tālāk līdz galamērķim doties ar ērtu un ātru sabiedrisko transportu vai velosipēdu.
Mikromobilitāte - cilvēku pārvietošanās ar kājām vai individuālu transportlīdzekli, kuru darbina cilvēka muskuļu spēks vai videi draudzīgs dzinējs.



4.   VEICAMIE DARBA UZDEVUMI UN PRASĪBAS SATURAM
4.1. Sabiedriskā transporta maršrutu tīkla reformas mērķi  
4.1.1. Pētījuma izstrādi balstīt uz definētajiem ST maršrutu tīkla reformas mērķiem: 
4.1.1.1. Veicināt konkurētspēju ar privāto autotransportu (ātrums, apkaimju savienojamība, uzticamība, u.c.), lai nodrošinātu autotransporta īpatsvara samazināšanos modālajā sadalījumā, tādējādi uzlabojot gaisa kvalitāti pilsētā;
4.1.1.2. Efektīvi izmantot esošos ST resursus (Transportlīdzekļu parks, infrastruktūra, uzturēšana u.c.);
4.1.1.3. Integrēt ST ar reģionālo dzelzceļa un autobusu pasažieru pārvadājumu tīklu, tai skaitā ar koplietošanas (ieskaitot mikromobilitātes) transportlīdzekļiem, kur ST kalpo kā šo sistēmu mugurkauls;
4.1.1.4. u.c. pēc Izstrādātāja priekšlikuma, ietverot nepieciešamības pamatojumu.
4.2. Literatūras un labās prakses izpēte sabiedriskā transporta maršruta tīkla veidošanas principu ietvara definēšanai 
4.2.1. Noteikt ST maršruta tīkla veidošanas principus un kvalitātes prasības ST sistēmas elementiem: 
4.2.1.1. Maršruta tīkla blīvums (maršrutu un koridoru skaits, dublēšanās un pārklājums, pieturvietu biežums un to pieejamība, u. tml.); 
4.2.1.2. Pakalpojuma veidi (piemēram, vietējais, ekspresis, pēc pieprasījuma un tml.); 
4.2.1.3. Kustības grafiks (kustības biežums, intervāla grafiks, saskaņotas pārsēšanās, maršrutu darbības laiks u. tml.); 
4.2.1.4. Kustības ātrums un kustības prioritātes nodrošinājums; 
4.2.1.5. Transportlīdzekļa salona piepildījuma robežas/sēdvietu pieejamība; 
4.2.1.6. Sasaiste ar mobilitātes punktiem, to izvietojums un nepieciešamais pakalpojumu/aprīkojuma klāsts;
4.2.1.8. Galapunkti, to izvietojums un nepieciešamais pakalpojumu/aprīkojuma klāsts; 
4.2.1.9. Rentabilitāte, uzturēšanas un operacionālās izmaksas; 
4.2.1.10. u.c.  
4.2.2. 4.2.1. apakšpunktu izpildei izvēlēties divus (2) analizējamos labās prakses piemērus Eiropas ekonomiskās zonas teritorijas ietvaros, saskaņojot tos ar Pasūtītāju un pamatojot izvēli.
4.3. Rīgas sabiedriskā transporta maršruta tīkla izpēte un analīze 
4.3.1. Veikt iedzīvotāju pārvietošanās paradumu un pieprasījuma telpisku analīzi:  
[bookmark: _Hlk126250460]4.3.1.1. Analizēt teritorijas izmantošanu (dzīvesvietu, darbavietu, skolu, pakalpojumu, transporta mezglu, u.c. funkciju telpiskais izvietojums, tostarp vidējā termiņā plānotās attīstības teritorijas);
4.3.1.2. Identificēt esošo un potenciālo ST pasažieru struktūru, vēlmes un vērtības ST pakalpojumam, kā arī apmierinātību ar esošo pakalpojumu;
4.3.1.3. Identificēt esošo ST pasažieru pārvietošanās paradumus un izstrādāt aktuālu sākuma-galamērķa matricu ST lietotājiem; 
4.3.1.4. Identificēt koplietošanas mobilitātes lietotāju pārvietošanās paradumus un izstrādāt sākuma - galamērķa matricu.
4.3.2. Veikt esošā Rīgas ST maršruta tīkla uzbūves un efektivitātes analīzi, balstoties uz 4.1., 4.2. un 4.3. apakšpunktos iegūto informāciju, kā arī: 
4.3.2.1. Veikt pārvietošanās laika analīzi (t.sk. kartogrāfiski ar izohronām) attiecībā pret ar privāto autotransportu sasniedzamajām teritorijām un pakalpojumiem no dažādām pilsētas daļām - no vismaz 100 punktiem (skat. pielikumu Nr. 4). Noteikt galvenos virzienus, kuros nepieciešams uzlabot ST savienojumus.
4.3.2.2. Novērtēt esošā maršruta tīkla rentabilitāti un identificēt galvenās kopsakarības maršrutu rentabilitātes rādītājos (izmaksas uz 1 pasažieri, dotācijas uz 1 pasažieri, izmaksas uz 1 kilometru nobraukuma, piepildījums %, u. tml.). 
4.3.2.3. Noteikt (t.sk. kartogrāfiski) kavējumu rašanās vietas, kavējumu apjomus un regularitāti; 
4.3.2.4. Novērtēt maršrutu tīkla integrāciju ar esošo pasažieru dzelzceļa pārvadājumu pakalpojumu;
4.3.2.5. Novērtēt esošo koplietošanas mobilitātes sistēmas sasaisti ar ST nodrošinājumu un apakšpunktā 4.3.1.1. minētajiem rādītājiem;
4.3.2.6. Novērtēt potenciālo mobilitātes punktu attīstības ietekmi uz ST sistēmu un iespējamo SVID (no angļu val. SWOT: stipro pušu, vājo pušu, iespēju, draudu). 
4.3.3. Izvērtējot plānoto attīstības projektu ietekmi Rīgas valstspilsētā un to sasaisti ar esošo Rīgas ST maršrutu tīklu, sniegt secinājumus par:
4.3.3.1. Maršrutu tīkla kvalitāti pilsētas vidējā termiņā plānotajās attīstības teritorijās (skat. 3. pielikumu);
4.3.3.2. Dzelzceļa attīstības projektiem un to ietekmi saskaņā ar VAS “Latvijas Dzelzceļš” un VSIA “Autotransporta direkcija” sniegto aktuālo informāciju;
4.3.3.3. Ceļu infrastruktūras attīstības projektu ietekmi, pamatojoties uz investīciju plānā norādīto informāciju un augstas gatavības infrastruktūras projektiem (skat. 3. pielikumu);
4.3.3.4. Izvērtēt izpētēs (skat. pielikumu Nr.1) rezervēto zemesgabalu nepieciešamību un lietderību perspektīvo stāvparku attīstībai Rīgas valstspilsētas pašvaldības teritorijā, kā arī sniegt konceptuālu redzējumu par stāvparku attīstības pievienoto vērtību ST maršrutu tīkla pieprasījuma un kvalitātes paaugstināšanai.
4.3.4. Veikt esošās situācijas SVID (no angļu val. SWOT: stipro pušu, vājo pušu, iespēju, draudu) analīzi, balstoties uz 4.3. apakšpunktā iegūtajiem datiem. 




4.4. Scenāriju izstrāde Rīgas sabiedriskā transporta maršrutu tīkla reformai
4.4.1. Balstoties uz 4.1., 4.2. un 4.3. apakšpunktos veikto analīzi, saskaņojot ar Pasūtītāju, izstrādāt visai Rīgas valstspilsētai 3 (trīs) teritoriāli visaptverošus un konceptuāli unikālus scenārijus ST maršrutu tīkla reformai:
4.4.1.1. Attīstības scenārijs ar uzsvaru uz kustības intensitāti un maģistrālo maršrutu tīklu;
4.4.1.2. Attīstības scenārijs ar uzsvaru uz blīvāku maršrutu pārklājumu;
4.4.1.3. References jeb bāzes scenārijs, kas atspoguļo esošo ST maršrutu tīklu bez izveiktas ST maršrutu tīkla reformas.
4.4.2.  Scenāriji ir izstrādājami vidējā termiņa attīstības periodam – nosacīti uz 2030. gadu.
4.4.3. Scenārijos nepieciešams ietvert potenciālo mobilitātes punktu veidu, shematisku izvietojumu, un tajos sniegto pakalpojuma klāstu, kā arī, var tikt iekļauta cita veida infrastruktūras attīstība, kas ir tieši nepieciešama scenārija īstenošanai, piemēram,  galapunktu izveide vai paplašināšana, stāvparku integrācija (ja nepieciešams), satiksmes organizācijas izmaiņas un tamlīdzīgi, ņemot vērā finansiālās iespējas
4.4.4. Katram scenārijam jāietver konceptuāls ST maršrutu tīkla piedāvājums Rīgai un ar to funkcionāli saistītām teritorijām (skat. pielikumu Nr. 4). Šis piedāvājums jāattēlo arī grafiski.
4.4.5. Veikt 4.4.1. apakšpunktā piedāvāto scenāriju salīdzinošu izvērtējumu pret esošo situāciju, kā arī savstarpēju salīdzinošu izvērtējumu kontekstā ar 4.1., 4.2., 4.3. apakšpunktos ietverto analīzi un:
4.4.5.1. aptuvenās nepieciešamās Pasūtītāja izmaksu aplēses scenāriju ieviešanai (infrastruktūras attīstībai);
4.4.5.2. ikdienas ietekmi uz pasažieriem un pārvadātājiem (transportlīdzekļu veids un skaits (t.sk. bezemisiju), kustības biežums, nobrauktie km, u.c.).
4.4.6. Katram scenārijam identificēt potenciālos riskus, tai skaitā sabiedrības līdzdalības jautājumos, kā arī sniegt ieteikumus šo risku mazināšanai vai novēršanai.

4.5. Sabiedrības līdzdalība
4.5.1. Izstrādātājs ir atbildīgs par: 
4.5.1.1. jautājumu, kuros ir nepieciešama sabiedrības līdzdalība, identificēšanu  un sabiedrības līdzdalības pasākumu plāna izstrādi (norādot aktivitāšu formātu, saturu un sasniedzamos mērķus, uzrunājamās mērķa grupas un līdzdarbošanās formātus, pasākuma sagatavošanas un īstenošanas laika grafiku, kā arī veicamos priekšdarbus), saskaņojot to ar Pasūtītāju;
4.5.1.2. sabiedrības līdzdalības pasākumu organizēšanu sadarbībā ar Pasūtītāju, pasākumu vadīšanu, protokolēšanu un moderēšanu, kā arī iegūto priekšlikumu un viedokļu (mutisko un rakstisko) izvērtēšanu un rekomendāciju sniegšanu to iekļaušanai Pētījumā;
4.5.1.3. sabiedrības līdzdalības pasākumu satura materiālu sagatavošanu valsts valodā un vajadzības gadījumā tulka/vietējā pārstāvja nodrošināšanu komunikācijai valsts valodā sabiedrības līdzdalības pasākumiem visā Pētījuma izstrādes procesā;
4.5.1.4. pasūtītājam iesniedzamās saturiskās informācijas sagatavošanu valsts valodā komunikācijai ar sabiedrību visā reformas izstrādes procesā, kā arī, sabiedrības informēšanai to uzsākot un noslēdzot, tai skaitā jautājumus un atbildes uz biežāk uzdotajiem jautājumiem, kodolīgu informāciju iespējamiem komunikācijas materiāliem internetā un sociālajos tīklos, u.c.
4.5.2. Veicot apakšpunktā Nr. 4.3.1.2. minētā uzdevumu izpildi, datus iegūt, organizējot Rīgas valstspilsētas un 4. pielikumā redzamo Rīgai pieguļošo teritoriju iedzīvotāju reprezentatīvu aptauju, ņemot vērā sekojošus nosacījumus: 
4.5.2.1. Respondentu skaits (izlases apjoms) vismaz 2500 respondenti;
4.5.2.2. Respondentus izvēlēties pēc stratificēta nejaušās izlases principa, ievērojot: 
4.5.2.2.1. iedzīvotāju proporcionālo sadalījumu pa Rīgas 58 apkaimēm (attēlotas tīmekļvietnes Geo Rīga slānī “Apkaimes”: https://georiga.lv/portal/apps/webappviewer/index.html?id=85f3fb801ef043f08b8506f4845b8df8&locale=lv) un 4. pielikumā attēlotajām teritorijām, kas atrodas ārpus Rīgas valstspilsētas administratīvajām robežām;
4.5.2.2.2. apkaimēs, kur respondentu skaits ir nepietiekams reprezentatīva viedokļa iegūšanai, izlases apjomu apkaimē palielināt līdz 30 respondentiem; 
4.5.2.2.3. reprezentatīvu respondentu izlases kopu, nodrošinot dažādību pēc  dzimuma, vecuma, nodarbinātības statusa (piemēram, strādājošie, bezdarbnieki, pensionāri), pilsonības, un sabiedriskā transporta lietošanas paradumiem (piemēram, ir sabiedriskā transporta regulārs (vismaz 3 braucieni nedēļā) lietotājs, vidēji regulārs lietotājs (1 līdz 12 reizes mēnesī) vai neregulārs lietotājs (mazāk par 1 reizi mēnesī)); 
4.5.2.3. Aptaujas metodes - digitālā aptauja (ja ar digitālās aptaujas metodi nav iespējams nodrošināt reprezentatīvu respondentu izlases kopu (skatīt 4.5.2.2.3.), dati par trūkstošo respondentu kopu ievācami tiešās intervijas veidā attiecīgajā teritorijā dzīvojošo respondentu dzīvesvietās); 
4.5.2.4. Aptaujas anketai paredzēt saturiski niansētas atšķirības atkarībā no tā, vai respondents ir sabiedriskā transporta regulārs lietotājs vai nav;
4.5.2.5. Aptaujas metodes, anketas gala versiju un organizācijas procesu saskaņot ar Pasūtītāju.
4.5.2.6. Veikt aptaujas datu apstrādi un detalizētu rezultātu analīzi, kas atspoguļojama viegli uztveramā un sabiedrībai prezentējamā veidā (infografikas, vizuāļi u.c).
4.5.3. Veicot apakšpunktā Nr. 4.4. minēto uzdevumu izpildi, pie scenāriju izstrādes Rīgas sabiedriskā transporta maršrutu tīkla reformai nepieciešams organizēt iesaistīto pušu un sabiedrības līdzdalības pasākumus, kur vismaz 1 pasākums tiek veltīts sabiedrības grupu līdzdalībai un vismaz 1 pasākums tiek veltīts citu iesaistīto pušu līdzdalībai.  
5.   NOSACĪJUMI DARBA IZPILDEI
5.1. Izstrādātāja atbildība kļūdainu vai nepilnīgu risinājumu gadījumā ietver nepieciešamo korekciju izstrādāšanu dokumentācijā bez papildu izmaksām Pasūtītājam;
5.2. Veicot darba izpildi: 
5.2.1. ņemt vērā pielikumā Nr. 1 norādītos plānošanas dokumentus un pētījumus. Nepieciešamības gadījumā var tikt organizētas konsultācijas ar Pasūtītāju, kurās Izpildītājs tiek informēts par būtiskāko 1. pielikumā apkopoto dokumentu saturā;
5.2.2. izmantot pielikumā Nr. 2 uzskaitītos datu avotus;
5.2.3. ņemt vērā pielikumos Nr. 3 un 4 norādīto informāciju;
5.2.4. pamatot izvēlēto metožu atbilstību rezultāta sasniegšanai.
5.3. Pielikumā Nr. 1 un 3. norādītā informācija ir aktuāla uz Tehniskās specifikācijas sagatavošanas brīdi, tāpēc Pētījuma izstrādes gaitā nepieciešams pārliecināties par šīs informācijas atbilstību tā brīža aktuālajiem procesiem, saskaņojot ar Pasūtītāju;
5.4. Izpildot apakšpunktā Nr. 4.5.2. minētās darbības, nav pieļaujama personas datu (IP adrese, e-pasts u.c.) ievākšana;
5.5. Scenāriju izstrādei jābūt balstītai Ilgtspējīga pilsētu mobilitātes plāna (SUMP) principos atbilstoši Eiropas galvenās pilsētu mobilitātes observatorijas ELTIS vadlīnijām.

6.   DARBA ORGANIZĀCIJA
6.1. Pirms darba uzsākšanas 10 (desmit) darba dienu laikā pēc līguma noslēgšanas Izstrādātājs ar Rīgas domes Pilsētas attīstības departamenta pārstāvjiem (turpmāk – Pasūtītājs) sagatavo iesaistīto pušu (Rīgas domes struktūras, pašvaldības institūcijas, valsts institūcijas, interešu un nozaru nevalstiskās organizācijas, uzņēmēji), tai skaitā sabiedrības grupu, kurām ir nozīmīga loma Pētījuma izstrādes procesā, identificēšanu un izstrādā Pētījuma izstrādes darba organizācijas plānu, kā arī detalizētu Pētījuma izstrādes laika grafiku;
6.2. Izstrādātājs organizē un veic protokolēšanu regulārām, ne retāk par 1 (vienu) reizi mēnesī, sanāksmēm (grafiks saskaņojams ar Pasūtītāju) ar Pasūtītāja pārstāvjiem, kurās saziņa nodrošināta latviešu (turpmāk - valsts) valodā. Par saturiskiem, organizatoriskiem vai jebkādiem citiem ar Pētījumu saistītiem jautājumiem var tikt organizētas papildus sapulces, to abpusēji saskaņojot;
6.3. Izstrādātājam pēc Pasūtītāja pieprasījuma jāpiedalās sanāksmēs, kurās piedalās citas Rīgas domes struktūrvienības un/vai juridiskas personas, kas ar Pasūtītāju vai citu Rīgas domes struktūrvienību noslēgta līguma ietvaros veic citu tematiski saistītu Pakalpojuma izstrādi;
6.4. Informācijas aprites nodrošināšanai starp Pētījuma izpildē iesaistītajām pusēm un trešajām personām nepieciešamības gadījumā var tikt noslēgtas informācijas apmaiņas vienošanās vai līgumi; 
6.5. Pētījuma materiālu, datu u.c. ar Pētījumu saistītas informācijas, tai skaitā darba versiju, aprite var brīvi norisināties starp Rīgas domes struktūrvienībām, lai nodrošinātu efektīvu informācijas apmaiņu;
6.6. Pasūtītājam ir tiesības izplatīt ar Pētījumu saistītu informāciju, tai skaitā materiālu darba versijas, juridiskām personām, kas ar Pasūtītāju vai citu Rīgas domes struktūrvienību noslēgta līguma ietvaros veic citu tematiski saistītu pakalpojumu izstrādi, lai nodrošinātu pakalpojuma savstarpējo saskaņotību; 
6.7. Izstrādātājam ir jānodrošina savstarpējā saskaņotība ar citiem Pasūtītāja izstrādes stadijā esošiem Pakalpojumiem (skat. pielikumu Nr.1);
6.8. Izstrādātājam informācijas izplatīšana trešajai pusei (piemēram, juridiska persona, nevalstiska organizācija, fiziska persona u.c.), bez saskaņojuma ar Pasūtītāju ir aizliegta;  
6.9. Izstrādātājs sagatavo un reizi mēnesī, ne vēlāk kā 5 darba dienas pirms regulārajām ikmēneša sapulcēm ar Pasūtītāju, iesniedz Pasūtītājam darba progresa pārskatu, iekļaujot vismaz šādu informāciju:
6.9.1. pārskata periodā paveiktais;
6.9.2. nākamajā pārskata periodā plānotās darbības;
6.9.3. atbilstība punktā Nr. 6.1. definētajam laika grafikam.

7.   DARBA REZULTĀTS/NODEVUMI
7.1. Izstrādātājs nodrošina dokumentācijas izstrādi, kura sastāv no 2 (diviem) starpnodevumiem un 1 (viena) gala nodevuma: 
7.1.1. Pirmajā starpnodevumā, 2 (divu) kalendāro mēnešu laikā pēc līguma spēkā stāšanās dienas, izpildīti 4.2. punktu apakšpunktos minētie uzdevumi.
7.1.2. Otrajā starpnodevumā, 9 (deviņu) kalendāro mēnešu laikā pēc līguma spēkā stāšanās dienas, izpildīti 4.3. punkta apakšpunktos minētie uzdevumi, kā arī veikts 4.5.2. apakšpunktā minēto aptaujas rezultātu apkopojums un to interpretācija;
7.1.3. Gala nodevumā, 14 (četrpadsmit) kalendāro mēnešu laikā pēc līguma spēkā stāšanās dienas, ietverts aktualizēts pirmais un otrais starpnodevums, kā arī izpildīti 4.4. punkta apakšpunktos minētie uzdevumi.

8.  PAKALPOJUMA SNIEGŠANAS TERMIŅŠ
8.1. Pakalpojuma pilnais izpildes termiņš ir 14 (četrpadsmit) kalendārie mēneši no līguma spēkā stāšanas dienas.

9.   DARBA NOFORMĒJUMS UN FORMĀTS
9.1. Visiem materiāliem jābūt izstrādātiem valsts valodā atbilstoši Rīgas zīmola vadlīnijām no Rīgas stila grāmatas (https://www.liveriga.com/lv/par-mums/rigas-vizuala-identitate/rigas-stila-gramata);
9.2. Datorizdrukas materiāli: 
9.2.1. noformējami uz A4 formāta lapām, nepieciešamības gadījumā ilustrāciju un grafisko pielikumu lapas var būt A3 vai citā formātā, kas iesiets A4 formāta sējumā;
9.2.2. iesniedzami 2 (divos) eksemplāros, kas iesieti cietos vākos ar numurētām lapaspusēm.
9.3. Materiāli iesniedzami arī elektroniski (zibatmiņa, mākoņdati vai tml.) *.pdf formātā, papildus: 
9.3.1. Fotoattēli iesniedzami *.jpg un *.tif formātā; 
9.3.2. Teksta un grafiskā daļa iesniedzama *.pdf formātā, un tās digitālie vektoru dati iesniedzami *.shp un *.dgn vai *.dwg formātā; 
9.3.3. Tabulas, diagrammas un datu masīvs – *.xlsx vai līdzvērtīgā formātā; 
9.3.4. Apakšpunktā Nr. 4.5.2. veiktās aptaujas rezultāti iesniedzami kā datu masīvs SPSS formātā ar analītisku atskaiti un PowerPoint prezentācija latviešu valodā.
9.4. Sagatavotajā materiālā jābūt norādēm uz informācijas avotiem, jau izstrādātajiem projektiem, jāievēro autoru un trešo personu autorības tiesības. 
9.5. Fotoattēliem jābūt datētiem un norādītam autoram. 
9.6. Cittautu personvārdus, profesionālos terminus u.c. līdzās latviskojumam iekavās nepieciešams uzrādīt oriģinālvalodā. 




10. INTELEKTUĀLĀS TIESĪBAS
10.1. Projekta ietvaros iegūtie dati un izstrādātie materiāli ir Pasūtītāja intelektuālais īpašums. Papildu noteikumi par datu izmantošanu var būt atrunāti ar atsevišķu vienošanos. Izpētes veikšanai izmantotie metadati tiek nodoti Pasūtītāja īpašumā.







































1. pielikums 
Tehniskās specifikācijas dokumentam 
Esošās situācijas analīze un scenāriju izstrāde Rīgas valstspilsētas 
sabiedriskā transporta maršrutu tīkla reformas rīcības plānam 

IZMANTOJAMIE MATERIĀLI

	1.
	Spēkā esošie Latvijas Republikas normatīvie un tiesību akti

	2.
	Teritorijas attīstības plānošanas dokumenti
	Statuss

	2.1.
	Rīgas ilgtspējīgas attīstības stratēģija līdz 2030.gadam 
	spēkā esošs

	2.2.
	Rīgas attīstības programma 2022.-2027.gadam 
	spēkā esošs

	2.3.
	Rīgas vēsturiskā centra un tā aizsardzības zonas teritorijas plānojums (ar grozījumiem)
	 spēkā esošs

	2.4.
	Rīgas teritorijas plānojuma līdz 2030. gadam izstrādes ietvaros apstiprinātie 11. tematiskie plānojumi
	 spēkā esošs

	2.5.
	Citi teritorijas attīstības plānošanas dokumenti (skat. www.georiga.lv un www.geolatvija.lv)
	spēkā esoši

	2.6.
	Rīgas teritorijas plānojums 
	spēkā esošs

	2.7.
	Rīgas vēsturiskā centra un tā aizsardzības zonas teritorijas plānojums
	izstrādes stadijā 

	2.8.
	Rīgas vēsturiskā centra un tā aizsardzības zonas Transporta un mobilitātes tematiskais plānojums
	izstrādes stadijā

	3.
	Pašvaldības pētījumi un politikas plānošanas dokumenti
	Izdošanas gads

	3.1.
	Rīgas pilsētas elektrotransporta attīstības koncepcija 2004.-2018.gadam 
	2003.gads 

	3.2.
	Rīgas pilsētas sabiedriskā transporta attīstības koncepcija 2005. – 2018.
	2004. gads

	3.3.
	Perspektīvā transporta shēma. SIA “Imink”
	2005. gads

	3.4.
	Rīgas domes autonovietņu politikas un attīstības koncepcijas izstrāde. Stāvparku sistēmas sadaļas attīstības plāns. Gala ziņojums. SIA “E.Daniševska birojs” 
	2014. gads 

	3.5.
	Rīgas mobilitātes vīzija. Gehl Architects.
	2020. gads
(nav apstiprināta)

	3.6.
	Rīgas valstspilsētas gaisa kvalitātes uzlabošanas rīcības programma 2021.-2025. gadam
	29.12.2021.

	3.7.
	Rīgas valstspilsētas Ilgtspējīgas enerģētikas un klimata rīcības plāns 2022-2030.gadam
	25.05.2022.

	3.8.
	“Gehl Architects” Rīgas Īstermiņa mobilitātes rīcības plāna novērtējums: https://www.rdpad.lv/wp-content/uploads/2019/04/%C4%AAstermi%C5%86a-RP-Gehl-Atzinums-LV-01.03.19.pdf 
	 2019. gads

	3.9.
	Rīcības plāns vides trokšņa samazināšanai Rīgas aglomerācijā 2017. – 2022. gadam
	2017. gads

	3.10.
	Rīgas pilsētas velosatiksmes attīstības koncepcija līdz 2030.gadam 
	14.12.2022. 

	3.11.
	Rīgas pilsētas satiksmes drošības Baltā grāmata (2010. - 2014.g.) 
	2010.gads 

	3.12.
	Ilgtspējīgas enerģētikas rīcības plāns viedai pilsētai 2014.-2020.gadam 
	2013./2014.gads 

	3.13.
	Stratēģiskais ietekmes uz vidi novērtējums 
	2014.gada maijs 

	3.14.
	Transporta plūsmu izpēte kravas transporta novirzīšanai no Rīgas centra, Rīgas domes Satiksmes departaments. 
	2014. gads 

	3.15.
	Izpēte par velojoslu ierīkošanas iespējām Rīgas pilsētas centrālajā daļā dzelzceļa loka ietvaros, SIA “E.Daniševska birojs” 
	2013. gads 

	3.16.
	Rīgas pilsētas un tās apkaimju veloattīstības koncepcijas papildināšana un pārstrādāšana par velojoslu ieviešanu Rīgas vēsturiskā centra ielās. SIA “Toma Kokina birojs” 
	2014. gads 

	3.17.
	Gājēju un velosatiksmes plūsmu novērtējums Rīgas vēsturiskajā centrā. SIA “SOLVERS” 
	2013.gads 

	3.18.
	Par Rīgas pilsētas pašvaldības politikas plānošanas dokumentu izstrādāšanas un reģistrēšanas kārtību 
	2014.gada maijs 

	3.19.
	Iekšējie noteikumi Nr.19: Par Rīgas pilsētas pašvaldības attīstības plānošanas dokumentu izstrādes kārtību 
	2017.gada marts  

	3.20.
	Mobilitātes punktu pieejamības izpēte Rīgas metropoles areāla pašvaldībās 
	2021.gads

	
3.21.
	Rīgas pilsētas specifikai atbilstoša mobilitātes pārvaldības risinājuma – “Mobilitātes punkta” modeļa konceptuāla izstrāde un aprobēšana”
	2019.gads

	3.22.
	Esošās situācijas analīzes ziņojums Zemo emisiju zonas izveidei Rīgas pilsētā
	2023. gada februāris

	3.23.
	Rīgas pilsētas autonovietņu politikas un attīstības koncepcija. Stāvvietu infrastruktūras sadaļas attīstības plāns.
	2023. gada aprīlis 

	3.24.
	Rīgas valstspilsētas zemo emisiju zonas izveides un ieviešanas plāna izstrāde
	izstrādes stadijā 

	4.
	Citi dokumenti
	Izdošanas gads

	4.1.
	Satiksmes ministrija. Rīgas un Pierīgas mobilitātes plāns
	18.10.2010. 

	4.2.
	Satiksmes ministrija. Pētījums par ilgtspējīga integrēta sabiedriskā transporta plāna, kas veidots kā daļa no Rīgas metropoles areāla pilsētas mobilitātes plāna, izveidi​
	Izstrādes stadijā


 



2.pielikums 
Tehniskās specifikācijas dokumentam 
Esošās situācijas analīze un scenāriju izstrāde Rīgas valstspilsētas 
sabiedriskā transporta maršrutu tīkla reformas rīcības plānam 

PASŪTĪTĀJA RĪCĪBĀ ESOŠIE DATI

· Iedzīvotāju skaita sadalījums pa adresēm uz 01.01.2023; 
· Nodarbināto skaita sadalījums pa adresēm uz 2022.g. 
· Apkaimju sadalījums un to centru atrašanās vietas;
· 2019. gada mājsaimniecības aptauja par pārvietošanās paradumiem Rīgas metropoles areālā;
· Elektroniskās norēķinu sistēmas dati (E-talons) un QR koda biļetes dati par pasažieru veiktajām validācijām ar informāciju par validācijas veikšanas datumu un laiku, TL veidu, maršrutu, kustības virzienu, biļetes veidu un pasažiera kategoriju, e-talona unikālo identifikācijas numuru; 
· GTFS (General Transit Feed Specification) dati par maršrutiem, pieturvietām, reisiem un atiešanas laikiem;
· GPS (Global Positioning System) dati par faktiskajiem braukšanas laikiem starp pieturvietām un nobīdēm no plānotā kustības grafika;
· Automātiskās pasažieru skaitīšanas sistēmas dati par faktiski pieturvietā iekāpušajiem un izkāpušajiem pasažieriem un salona piepildījumu (būs nepieciešams veikt datu validēšanu, lai izslēgtu kļūdainos datus);
· Klientu apmierinātības pētījums;
· Koplietošanas mobilitātes lietotāju pārvietošanās paradumi (2023. un 2024. gads);
· Waze platformas sastrēgumu aktuālie un vēsturiskie dati, sastrēgumu blīvumu kartes ģenerēšanas rīks, monitorējamo objektu atskaites par sastrēgumu Waze raksturojošiem lielumiem (sastrēgumu līmenis, palēninājums, ātrums, sastrēgumu garums) ar .xls eksporta iespējām, atskaišu sagatavošanas rīkiem;
· Esošais sabiedriskā transporta joslu izvietojums uz 01.01.2024. un 2024. gada laikā plānotais.
3.pielikums 
Tehniskās specifikācijas dokumentam 
Esošās situācijas analīze un scenāriju izstrāde Rīgas valstspilsētas 
sabiedriskā transporta maršrutu tīkla reformas rīcības plānam 

Vidējā termiņā plānotās attīstības teritorijas un augstas gatavības infrastruktūras projekti Rīgas valstspilsētas teritorijā (aktuālā situācija uz 2024.gadu)
Attīstības teritorijas:
· Skanste;
· Pētersala-Andrejsala;
· Čiekurkalns;
· Mežciems;
· Iļģuciems;
· Bieriņi;
· Jaunciems;
· Mežaparks;
· Dreiliņi;
· Pleskodāle;
· Salas;
· Torņkalns;
· Ķīpsala.
Augstas gatavības infrastruktūras projekti 
· Dienvidu tilta 4. kārta (īstenošana plānota līdz 2027.gada beigām)
· Neatkarīga sabiedriskā transporta līnija jeb "metrobuss" Dzelzavas ielā (precīzi izbūves termiņi nav zināmi)
· Dzelzavas ielas pagarinājums Ropažu novadā
· Elizabetes ielas tunelis zem dzelzceļa
· Anniņmuižas ielas tunelis zem dzelzceļa, Zolitūdes ielas pārbrauktuves slēgšana
· Rēznas ielas – Pildas ielas tunelis zem dzelzceļa
· Pilsētas sabiedriskā transporta savienojuma punktu izbūve dzelzceļa stacijās "Bolderāja", "Dauderi", "Sarkandaugava", "Šķirotava", "Zemitāni" un "Ziemeļblāzma"
· Mobilitātes punkti: Vecāķi, Vecdaugava, Alfa, Mangaļi, Brasa, Gaisma, Atgāzene, Turība, Slokas iela
· Satiksmes pārvads no Tvaika ielas uz Kundziņsalu







4.pielikums 
Atsevišķs fails – Pielikums Nr.4.

